DA Den Europæiske Unions Tidende CE 84/362

(2004/C 84 E/0420)

SKRIFTLIG FORESPØRGSEL E-0329/04

af Jillian Evans (Verts/ALE) og Ian Hudghton (Verts/ALE) til Kommissionen

(10. februar 2004)

Om: Endometriose

Er Kommissionen klar over, at det af oplysninger fra verdens største forskningsregister om endometriose fremgår, at kvinder med endometriose og disses familier har en forhøjet risiko for brystkræft, melanoma og æggestokkræft? Der er også en større risiko for non-Hodgkins lymfom. Disse resultater bekræfter andre undersøgelser, f.eks. en undersøgelse af over 20 000 endometriose-tilfælde i det svenske cancerregister, som tillige konstaterede en forhøjet risiko for brystkræft, æggestokkræft og non-Hodgkins lymfom hos kvinder med endometriose.

I forbindelse med EU's politik om kvinder og sundhed og Europa-Parlamentets beslutning af 1999 (1) om kvinders sundhed, hvilke politikker, programmer og projekter planlægger Kommissionen med henblik på at lægge behørig vægt på endometriose, at samordne forskningen om eventuelle årsager og helbredelsesmuligheder samt udbrede kendskabet til denne sygdom blandt kvinder?

Svar afgivet på Kommissionens vegne af David Byrne

(22. marts 2004)

Kommissionen er bekendt med, at der består en forbindelse mellem endometriose og øget risiko for kræft.

Under det sjette rammeprogram sigter forskningstemaet: »Genomforskning og bioteknologi i sundhedens tjeneste« mod at udnytte de muligheder, der ligger i genomforskningen og omsætte resultaterne heraf til applikationer, som styrker folkesundheden.

Et af hovedformålene med dette program er at bekæmpe kræft gennem udviklingen af bedre patientorienterede strategier, fra forebyggelse til mere effektiv og tidligere diagnose og bedre behandling.

Under programmet har man derfor valgt ikke at fokusere på specifikke kræftarter eller -sygdomme, men at behandle horisontale, tværfaglige aspekter af relevans for bekæmpelsen af de forskellige varianter af denne sygdom.

I juni 2004 offentliggøres en ny indkaldelse af forslag til kræftforskning, og blandt emnerne er forebyggelse af kræft i højrisikogrupper; målet er bl.a. at afdække forbindelsen mellem øget kræftrisiko og endometriose. Yderligere oplysninger om forslagsindkaldelsens emner og indhold vil kunne fås på Cordis-netstedet (2) efter offentliggørelsen af indkaldelsen.

I overensstemmelse med Parlamentets beslutning fra 1999 om kvinders sundhed bør det bemærkes, at der under det sjette rammeprogram er gjort en stor indsats for at sikre, at kønsaspektet tages op inden for folkesundhed og forskning i forbindelse med fastlæggelsen af rammeprogrammerne og evalueringen af ansøgninger om projektstøtte.

Programmet for Fællesskabets indsats inden for folkesundhed (3) (2003-2008) giver i princippet mulighed for at yde støtte til projekter, der fremmer kendskabet til bl.a. sygdomme. Det er ikke rettet mod bestemte sygdomme og udelukker ikke forslag fra en specifik sygdomsbaggrund. I 2003 indkom der ingen forslag vedrørende endometriose. Der blev ved udgangen af februar offentliggjort en forslagsindkaldelse, og frist for indsendelse af forslag er den 26. april 2004.

(1) EFT C 175 af 21.6.1999, s. 68.

(2) http://www.cordis.lu

(3) Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008), EFT L 271 af 9.10.2002.